KOMISIJOS REGLAMENTAS (EB) Nr. 323/2006
2006 m. vasario 23 d.
nukrypstantis nuo Reglamento (EB) Nr. 174/1999 dėl eksporto licencijų su iš anksto nustatytomis grąžinamosiomis išmokomis galiojimo termino pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 14 dalį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 6 straipsnyje nustatomi eksporto licencijų galiojimo terminai.
(2)
Intervencinių sviesto ir nugriebto pieno miltelių kainų sumažinimas nuo 2006 m. liepos 1 d. gali paveikti skirtumą tarp tų kainų ir pasaulinės rinkos kainų.
(3)
Siekiant apsaugoti Bendrijos biudžetą nuo nereikalingų išlaidų ir išvengti pieno sektoriuje spekuliavimo eksporto grąžinamųjų išmokų tvarka, turėtų būti taikoma atsargumo priemonė - eksporto licencijų, kuriose iš anksto nustatytos grąžinamosios išmokos, galiojimą apriboti iki 2006 m. birželio 30 d.
(4)
Pieno ir pieno produktų vadybos komitetas per jo pirmininko nustatytą laiką nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 174/1999 6 straipsnio nuostatų, to straipsnio a-d punktuose nurodytiems produktams skirtos eksporto licencijos su iš anksto nustatytomis grąžinamosiomis išmokomis, kurioms paraiškos pateikiamos nuo 2006 m. kovo 1 d., galios iki 2006 m. birželio 30 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 23 d.